Diari Oficial de la Generalitat Valenciana


Sumari del DOGV 4267, del 10-06-2002 (2002/6074)

RESOLUCIÓ de 23 de maig de 2002, del conseller d'Innovació i Competitivitat, per la qual s'anul·la i es deixa sense efecte la Resolució de 9 de gener de 2002, sobre iniciació de procediment d'expropiació per taxació conjunta.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4267

Data del DOGV
:   10-06-2002

Secció del DOGV
:   V. ALTRES ANUNCIS - F) EXPROPIACIONS

Número del document
:   2002/6074


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 23 de maig de 2002, del conseller d'Innovació i Competitivitat, per la qual s'anul·la i es deixa sense efecte la Resolució de 9 de gener de 2002, sobre iniciació de procediment d'expropiació per taxació conjunta. [2002/F6074]
  
Mitjançant la Resolució de data 9 de gener de 2002, del conseller d'Innovació i Competitivitat, i de conformitat amb l'Acord de data 6 de novembre de 2001 (exp. 2001/0805) de la Comissió Territorial d'Urbanisme de Castelló, s'inicià el procediment d'expropiació per taxació conjunta dels terrenys inclosos en el projecte d'expropiació de l'àrea reserva de terrenys per a la constitució de patrimoni públic de sòl, destinada a la promoció de sòl industrial, al terme municipal d'Alcalà de Xivert, amb la relació de propietaris, béns i drets afectats.
  
Així mateix, el projecte d'expropiació se sotmeté a exposició pública, pel termini d'un mes, al Servici Territorial d'Indústria i Energia de Castelló i a l'Ajuntament d'Alcalà de Xivert; i a informació pública mitjançant la inserció dels corresponents anuncis en el Diari Oficial de la Generalitat Valenciana i en el Butlletí Oficial de la Província de Castelló.
  
Amb data 13 de maig de 2002 tingué entrada en esta conselleria escrit d'al·legacions de l'Ajuntament d'Alcalà de Xivert, en el qual, en síntesi, es manifesta:
  
1. Que l'ajuntament va sol·licitar, en data 17 de juliol de 1998, a la Gerència Territorial del Cadastre de Castelló, l'adaptació de la delimitació de sòl de naturalesa urbana i modificació de la ponència de valors, una vegada aprovat definitivament per la corporació el Pla General d'Ordenació Urbana.
  
2. Mitjançant escrit de data 10 d'octubre de 2001, la Gerència Territorial del Cadastre de Castelló, fa saber a l'ajuntament que el sòl classificat pel nou pla general com a urbanitzable no detallat, que complisca les condicions establides en la disposició addicional segona de la Llei 6/1998, de 13 d'abril, sobre Règim de Sòl i Valoracions, i fins que es produïsca l'aprovació de l'instrument urbanístic que el desenvolupe, es valorarà a efectes de la seua tributació en l'Impost sobre Béns Immobles de Naturalesa Urbana, mitjançant l'aplicació dels mòduls que es determinen en l'Orde de 5 de juliol de 2000, del Ministeri d'Hisenda (publicada en el BOE d'11 de juliol de 2000).
  
3. Com a conseqüència de l'esmentada valoració, la Gerència Territorial del Cadastre de Castelló va procedir a notificar als propietaris dels terrenys afectats la nova valoració cadastral, amb efectes des de l'1 de gener de 1999.
  
4. Atés que examinats els valors individualitzats per metre quadrat aplicats a efectes d'expropiació dels terrenys delimitats pel pla especial per a la constitució de patrimoni públic de sòl al terme municipal d'Alcalà de Xivert, estos resulten inferiors als valors cadastrals indicats en l'esmentada Orde del Ministeri d'Hisenda de 5 de juliol de 2000, se sol·licita de la Conselleria d'Innovació i Competitivitat la retirada del projecte d'expropiació de la dita àrea de reserva de terrenys i la revisió dels valors individualitzats per metre quadrat assignats als terrenys afectats per l'indicat projecte.
  
Vistes les al·legacions presentades per l'Ajuntament d'Alcalà de Xivert, i de conformitat amb el que s'ha establit en l'article 105 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de normativa de general i especial aplicació, resolc:
  
Primer
  
Revocar i deixar sense efecte la Resolució de 9 de gener de 2002, del conseller d'Innovació i Competitivitat, sobre iniciació de procediment per taxació conjunta, atés que l'esmentada revocació no constituïx dispensa o exempció no permesa, i no és contrària al principi d'igualtat, a l'interés públic o a l'ordenament jurídic.
  
Segon
  
Iniciar, de conformitat amb l'Acord de la Comissió Territorial d'Urbanisme de Castelló, de data 6 de novembre de 2001, el procediment d'expropiació per taxació conjunta dels terrenys inclosos en el nou projecte d'expropiació de l'àrea de reserva de terrenys urbanitzables per a la constitució de patrimoni públic de sòl, destinada a la promoció de sòl industrial al municipi d'Alcalà de Xivert (Castelló), projecte que recull les al·legacions realitzades per l'Ajuntament d'Alcalà de Xivert i queda incorporat a l'expedient.
  
Tercer
  
L'esmentat projecte serà sotmés a exposició pública pel termini d'un mes al Servici Territorial d'Indústria i Energia de Castelló, situat al carrer de Cavallers, 8, de Castelló de la Plana, i a l'Ajuntament d'Alcalà de Xivert, on els interessats podran examinar la documentació i formular les reclamacions i observacions que estimen pertinents.
  
Quart
  
La present resolució se sotmetrà a informació pública mitjançant la inserció d'anuncis en el Diari Oficial de la Generalitat Valenciana, en el Butlletí Oficial de la Província de Castelló i en un periòdic dels de major circulació de la província.
  
Així mateix, la present resolució serà notificada individualment, juntament amb les taxacions, als titulars de béns o drets afectats en l'expedient, mitjançant trasllat literal del corresponent full d'apreciació i de la proposta de fixació dels criteris de valoració.
  
Cinqué
  
L'Ajuntament d'Alcalà de Xivert serà oït en el termini d'un mes, de conformitat amb el que s'ha establit en l'article 202.5 del Reial Decret 3.288/1978, de 25 d'agost, pel qual s'aprova el Reglament de Gestió Urbanística.
  
Sisé
  
La tramitació del procediment d'expropiació serà realitzada pel Servici Territorial d'Indústria i Energia de Castelló, d'acord amb les competències previstes en el Decret 90/1984, de 30 de juny, del Consell de la Generalitat Valenciana.